
Ambiguitás és a múlt talányainak vizsgálata Harold Pinter drámáiban

Harold Pinter, prominens modern drámaíró meghatározó szerepet játszott annak a 20. századbeli modern színházi tradíció kialakulásában, amelyet Martin Esslin elnevezése után abszurd színházként emlegetnek. Jelen dolgozat fő célja ismertetni, hogy Pinter miként kezeli az ambiguitást, kétértelműséget két főbb drámájában, az 1972-ben írt Old Times-ban és az 1978-as Betrayal című művében. A korábbi színpadi produkció, az Old Times bizonyos tekintetben hűen tükrözi azokat az általános jellemzőket, amelyek az abszurd színház ismérvei: egy zárt tér lakói és az őket fenyegető külső betolakodók múltja, valós szándéka a mű végig rejtve maradnak, így a néző teljes mértékben a saját képzelőerejére szorul, hogy saját maga válaszolja meg a nyitott kérdéseket. Az efféle színpadi ábrázolás és a fenyegetettség, feszültség érzést fokozó híres Pinteri szünetek az író védjegyének tekinthetőek, bár későbbi darabjai, ahogy az Old Times és a Betrayal, ettől a költői képtől oly értelemben távolodnak, hogy emberi kapcsolatokat és a köztük vívott hatalmi harcokat helyezik vizsgálat alá. Mindkét műben az is bizonyossá válik, hogy a szereplőknek egyéni elképzeléseik és emlékeik vannak egy adott múltbeli élményről, ezáltal maguknak a színpadi hősöknek és a nézőnek is szembe kell néznie azokkal a nehezen megfejthető helyzetekkel, amelyeket valamennyien a való mindennapi életben ténylegesen átélünk.



